Sisustaminen-arkisto | Page 2 of 2 | Kotikulma
Mikäli käytät Instagramia, löydät meidät myös sieltä käyttäjätunnuksen @kotikulmablogi takaa. Tällä hetkellä (ja todennäköisesti jatkossakin) päivitämme Instagramia aktiivisemmin kuin blogia, eli lähes päivittäin, välillä ehkä turhankin ahkerasti. Postailemme välillä myös Instagram storeihin.
Blogia on tarkoitus päivittää vähintään viikottain, tilanteen mukaan useamminkin. Blogiin päätyy isommat kokonaisuudet, tärkeät merkkipaalut ja meille itsellekin tärkeät päiväkirjamerkinnät. Instagramin puolella sisältö vaihtelee laidasta laitaan teknisistä asioista sisustamiseen ja suunnittelusta raksaan vain vähän liittyvään.
Seinämaalipettymys
Koska ensikertalaisille raken(nut)tajille rakennusprojektia valmistelevat työt ja vaiheet ovat pullollaan uutta tietoa ja opeteltavaa, ja koska projekti tuntuu ajoittain isolta ja painavalta pahvilaatikolta, josta ei saa kunnon otetta, on muutaman asunnon sisustuskokemuksella helppo aloittaa itselle tutuilla tehtävillä.
Tämän hetkinen ajatus siitä, mitkä seinät maalataan vaalean harmaalla
Päätimme jo muutama viikko sitten, että tulevan talon sisäseinien pääväriksi (oleskelu- ja eteistiloihin) tulee Teknos NCS S 1500-N -sävy, joka on neutraali vaalea harmaa. Sävy on meille vanha tuttu. Remontoidessamme edellistä asuntomme maalasimme sillä keittiön ja olohuoneen seinät ja väri keräsi kehuja. Nykyiseen asuntoon halusimme tarkoituksella eri sävyn pääväriksi, mutta nyt haluamme palata NCS S 1500-N:ään. Varsinkin, kun nykyisen asunnon olokeittiön seinämaalivalinta epäonnistui ja sävy on todellisuudessa ollut ihan liian sininen.
Teknos NCS S 1500-S vanhassa olohuoneessamme
Olemme rautakaupoissa käydessämme yrittäneet etsiä värin näyteliuskoja muita materiaalivalintoja auttamaan, mutta juuri tuon sävyn teline on joka paikassa ollut tyhjä. Eilen Bauhausissa pyörähtäessämme järkytyimme Teknoksen liuskahyllyllä. Väriliuskat oli uusittu eikä tuttuja NCS-merkintöjä näkynyt missään. Teknoksen nettisivu kertoi sävyn toisen tunnisteen olevan T1329, mutta sekään ei auttanut, sillä värisävyjen koodit alkoivat 1400:sta. Myyjältä kuulimme, että värikartasto uusiutui alle viikko sitten ja vanha kartasto on nähtävillä enää vihkosessa. Toistaiseksi vanhojakin sävyjä saa sävytettyä, mutta emme hoksanneet kysyä, kuinka kauan se on mahdollista. Ehdotin K:lle, että ostaisimme valmiiksi 50 litraa NCS S 1500-N-sävytettyä seinämaalia, mutta idea ei saanut kannatusta. Maalipönttöjen sijaan toimme kotiin sekä vanhan kartaston että sattumanvaraisesti uudesta kartastosta napattuja vaaleita/harmaalta näyttäneitä väriliuskoja.
Tänään aamuauringossa aloimme vertailemaan uusia liuskoja vanhan kartaston 1x2cm kokoiseen näytteeseen. Täysin vastaavaa ei löytynyt, mutta kaksi osuu melko lähelle. Toinen on kylmempi (T1777) ja toinen lämpimämpi (T1761). Uudet sävyt ovat niin uusia, että ainakaan tällä hetkellä niitä ei ole edes Teknoksen nettisivuilla. Odotan mielenkiinnolla, että uudet sävyt päivittyvät nettisivuille, ja näen, miten lähelle uusien sävyjen RGB-arvot osuvat T1329:n arvoa R: 224 G: 223 B: 222.
Teknos NCS S 1500-N verrattuna uusiin sävyihin
Koska mitä ilmeisemmin joudumme valitsemaan jonkun muun kuin alkuperäisen ajatuksen mukaisen harmaan, teippasimme tämän hetken suosikit näkyville pariin paikkaan nykyistä asuntoa, jotta voimme katsella, miltä sävyt näyttävät eri aikaan päivästä eri paikoissa. Todennäköisesti päätös pitää tehdä keittiön seinäkaakelin perusteella, sitten kun se on valittu, sillä keittiön kaakeli tulee olemaan lattian lisäksi isoin pinta, joka on kosketuksissa seinäsävyn kanssa.
Asiasanat: maali, sisäseinät